Presidenti i Irakut mban sot një fjalim para kongresit amerikan
Ai përballet me kritikat e demokratëve të opozitës, të pakënaqur me një koment që ai bëri lidhur me Izraelin dhe konfliktin në Liban
Fjalimi i kryeministrit al-Maliki mbahet ndërkohë që vazhdojnë sulmet e kryengritësve në Bagdat dhe gjetkë në Irak, gjendje kjo që si ai edhe presidenti Bush ishin të një mendimi në bisedimet që zhvilluan dje në Shtëpinë eBardhë se kërkon dislokimin e trupave amerikane shtesë në atë vend. Ashtu siç ka ndodhur në të kaluarën me fjalimet e udhëheqësve të vendeve, që administrata e presidentit Bush i përshkruan si vende në frontin e luftës kundër terrorizmit, zoti al-Maliki pritet të shprehë mirënjohje për përpjekjet e ushtarëve amerikanë në Irak, të paktën të 2 mijë e 500 prej tyre, që janë vrarë në atë vend. Senatori Jack Reed thotë se pret të dëgjojë fjalë të tjera nga udhëheqësi irakian. Por kur të mbajë sot fjalimin para Senatit dhe Dhomës së Përfaqësusve, kryeministri al-Maliki do të përballet me pakënaqësinë, që ai shkaktoi me komentet e tij mbi konfliktin midis Izraelit dhe luftëtarëve Hezbollah në Liban. Në një letër që i dërgoi udhëheqësit irakian, demokratët e senatit thonë se janë të shqetësuar nga komentet e tij më 19 korrik në të cilat ai dënoi atë që e cilësonte si agresion izraelit. Udhëheqësi i demokratëve në senat, Harry Read, thotë se kryeministri irakian duhet ta shfrytëzojë fjalimin e tij sot që të sqarojë komentet e 19 korrikut. I këtij mendimi është edhe senatori Richard Durbin. Demokratët në Dhomën e Përfaqësusve i bënë thirrje udhëheqjes republikane që të anullojë fjalimin e udhëheqësit irakian në rast se ai nuk kërkon të falur për komentet e tij dhe të kryetarit të parlamentit irakian. Udhëheqësja e pakicës demokrate në Dhomën e Përfaqësusve, Nancy Pelosi, tha se dështimi i kryeministrit al-Maliki për ta shfrytëzuar paraqitjen në Shtëpinë e Bardhë me presidentin Bush që të tërhiqte komentet e tij rreth Izraelit e bën të papërshtatshme që ai të ketë nderin të mbajë një fjalim para kongresit amerikan. Këshilltari i Sigurimit Kombëtar, Stephen Hadley u bëri thirrje ligjvënësve që të mos humbasin mundësinë të dëgjojnë nga udhëheqësi irakian hollësitë e planeve të qeverisë së tij. Ndërkohë, 4 anëtarë të Dhomës së Përfaqësusve, që sapo u kthyen nga Lindja e Mesme, thonë se qeveritë e moderuara arabe duhet të ndihmojnë në përpjekjet për gjetjen e një zgjidhjeje për t’u dhënë fund luftimeve në Liban. Republikani Pete Hoekstra, i cili kryeson komisionin e Dhomës së Përfaqësusve për çështjen e zbulimit, thotë se udhëheqësit rajonalë e pranojnë rrezikun e terrorizmit, që mbështetet nga Irani dhe Siria, dhe duhet të jenë pjesë e zgjidhjes. Në një raport të ri, grupi kërkimor me bazë në Uashington, Qendra për Përparimin Amerikan, thotë se dështimi i administratës së presidetit Bush për të stabilizuar Irakun ka shmangur vemendjen e Shteteve të Bashkuara nga pika të tjera të trazuara të globit si Afganistani, Koreja e Veriut dhe Irani. Dje senatori Reed e cilësoi këtë raport si serioz dhe tha se lufta në Irak ka dëmtuar fleksibilitetin e ushtrisë amerikane për t’iu përgjigjur krizave të tjera në botë. //ze//